題郭莊路
作者：王十朋
朝代：宋

paragraphs: 南山有井名黄花，我卜別業臨其涯。
酌泉潄石思徃事，天遺景與名俱嘉。
東籬採菊隠君子，悠然凝望南山賒。
茲人高躅已千古，三徑蕪沒堪咨嗟。
我生本抱丘壑尚，誤涉塵世爭浮蝸。
十年太學志未遂，歸來隴畝躬桑麻。
草莊新築亦不惡，青山遠近光交加。
會須移住效杜老，終賦歸去師陶家。
新凉入郊九日近，西風漸欲吹烏紗。
龍山風俗有故事，撩我清興凌烟霞。